text: Rumænsk bande skimmede dankort
  14 februar 2011 kl. 19.45
  En 21-årig rumæner er mandag idømt halvandet års fængsel for at tømme intetanende sydjyders Visa-kort for 800.000 kr.
  Han var med i en bande på fire, som huserede i Vejle, Taulov, Horsens og Hedensted. De tre andre fik også fængselsstraffe for deres medvirken.
  
  Skimmede kort
  Den 21-årige Nicolae Ciuinel blev bl.a. dømt for at tømme intetanende vejlenseres konti, efter at de havde brugt Danske Banks hæveautomat i Kirkegade. 
  Banden satte et kopieringsudstyr på hæveautomaten. Det kaldes skimningsudstyr, fordi gerningsmændene kopierer kortet, når det stikkes ind i automaten.
  
  Hævet 800.000 kr.
  Efterfølgende har banden hævet ca. 800.000 kr. fra de betalingskort, som er blevet skimmet. Det foregik med falske kort  - med de jyske kunders data - i bl.a. Mexico og England. 
  Den rumænske bande blev anholdt i Billund i oktober. De har siddet varetægtsfængslet siden. Og efter endt afsoning bliver alle fire udvist. 
  Florin-Christian Aninosanu blev idømt et års fængsel, mens en 23-årig og en 42-årig fik henholdsvis otte og fem måneders fængsel, skriver vejleamtsfolkeblad.dk.
  